Projekt i Aarhus lægger op til skæv og kreativ bydel med gammelt og nyt, højt og lavt. Kom med på sporet af en bydel på godsbane-området.

Annonce

Et rødstensbyggeri, der spiller sammen med Mølleengens karréer. Et gult og gammelt æggepakkeri. En bygadeagtig boliglænge med mulighed for butikker og erhverv i stueetagen. Og til slut et boligtårn i 11 etager.

Sådan kan det komme til at se ud fra Skovgaardsgade og ud ad Carl Blochs Gade med det bevarede æggepakkeri lige efter den røde bygning nærmest Skovgaardsgade. Det er den gamle hammel-banegård på den modsatte side af gaden. Visualisering: Sleth Arkitekter.

Der er tænkt mere i facadeudtryk, højder og bevaring end sædvanligt i det byggeprojekt, der er på trapperne ved godsbanen - fra hjørnet af Skovgaardsgade og et stykke ud ad Carl Blochs Gade.

Æggepakkeriet som det ligger der i dag mod Carl Blochs Gade. Meningen er, at bygningen skal bevares og ­integreres i byggeprojektet.

Området omkring det gamle æggepakkeri på Carl Blochs Gade ligger lige på kanten af godsbaneområdet - lige uden for det område, kommunen er i gang med at lave en samlet plan for.

<p>Sådan ser planerne for Godsbanearealerne ud. De er ikke endelige endnu - men tæt på at være det. Illustration: Cowi/Nex.</p>

Derfor kan det komme lidt hurtigere i gang.

Sådan cirka kommer det til at tage sig ud. Rasmus Therkildsen, Sleth Arkitekter, med med modellen af Æggepakkeri-projektet og resten af Godsbanen.

Annonce

Boliger - også til voksne

»Idéen om huse med forskellige udtryk og integrationen af det gamle æggepakkeri er bærende elementer i projektet. Vi vil gerne sætte en start for godsbanenes fremtidige udtryk,« siger Rune Kilden, der står bag planerne samme med ejendomsselskabet Domis.

Samlet kommer byggeriet til at rumme omkring 200 lejligheder.

»Oprindeligt tænkte vi alene i små lejligheder til studerende. Nu hælder vi mod, at der også skal være en del lidt større boliger på 80-100 kvadratmeter,« siger Rune Kilden.

Han tror, der også blandt familier er grupper, der gerne vil bo tæt på Godsbanen og alt det, der sker der.

»Det er da bestemt et sted, jeg selv kunne tænke mig at bo,« siger han.

Det er Sleth Arkitekter, der tegner projektet. Oprindeligt var det meningen, at det skulle orientere sig mod Godsbanen - og altså vende ryggen mod Carl Blochs Gade.

»Det har vi ændret på, efter at kommunen har lanceret visionen om at omdanne Carl Blochs Gade og Søren Frichs Vej til bygaden i et brokvarter, der strækker sig helt ude fra Fragtmandscentralen og helt ind til Godsbanen,« siger Søren Sleth, partner i Sleth Arkitekter.

Det betyder blandt andet, at længebygningen åbner sig mod Carl Blochs Gade med mulighed for at indrette butikker og erhverv i stueplan mod gaden.

Og det på en noget utraditionel vis.

»Vi laver stueetagen i dobbelt højde med mulighed for at skyde et dæk ind. Meningen er, at lejlighederne skal kunne bruges til bolig og erhverv på én gang. At stueetagen på et tidspunkt kan indrettes til butik eller café måske. Eller man kan bo på øverste dæk og have et kontorfællesskab i stueplan,« siger Rune Kilden.

Annonce

Forskellighedernes kvarter

Mod Skovgaardsgade pakker et rødt bolighus det gamle æggepakkeri på hjørnet lidt ind. Planen er, at hele eller dele af æggepakkeriet skal indrettes som erhvervslejemål til mindre virksomheder, kontorfællesskaber og iværksættere.

»Det er et interessant hjørne. Her kan måske også være café i stueplan,« siger Rune Kilden.

Længst ude ad Carl Blochs Gade er det planen at opføre et boligtårn i 11 etager, der visuelt spiller sammen med det store Ceres-højhus i den ene retning og Åhusene i den anden.

»Godsbaneområdet er et meget sammensat område. Her er stort og småt, højt og lavt. Og der er Mølleengens karréer. Det er den diversitet, vi forsøger at fastholde med projektet,« siger Rasmus Therkildsen, partner i Sleth Arkitekter.

»Ja, det skal både tilpasse sig og samtidig stikke lidt ud,« indskyder Søren Sleth.

Tidligere indgik det i planerne at lave taghaver og små tagparker på toppen af bygningerne. Så udelivet kunne leves på altaner og tagterrasser.

»Nu overvejer vi at droppe de vilde planer på tagene ud fra den tanke, at det er bedre, at bygningerne i højere grad lægger op til, at beboerne engagerer sig i bydelen. Men der skal selvfølgelig være fede altaner også,« siger Rune Kilden.

Lige nu er arkitekterne i gang med at finpudse projektet i dialog med kommunen. Målet er at have en lokalplan klar og godkendt i løbet af et års tid.

»Byggeriet går i gang, lige så snart vi har en vedtaget lokalplan. Vi håber, vi kan nå at starte allerede sidst på året,« siger Rune Kilden.

Mellem projektet langs Carl Blochs Gade og godsbanebygningerne ejer kommunen en grund, der i løbet af i år bliver udbudt til salg til et boligprojekt, der i højden matcher de lave godsbanehaller.

Annonce

På sporet af en bydel på godsbane-området

Det er lige før, byggekranerne holder i tomgang og venter på at rykke indenfor på Godsbanearealerne.

Her er det første byggeprojekt timet til at gå i gang om højst et års tid - og derefter er det planlagt til at køre næsten som på samlebånd.

Foreløbig har Aarhus Kommune plottet små 1.000 boliger, en arkitektskole, en produktionsskole og lidt erhvervslejemål ind på kortet over Godsbanearealerne.

Og der er plads til mere.

I første omgang er det arealerne på begge sider af godsbanebygningerne, der kommer i spil.

Mod Carl Blochs Gade er private grundejere - som omtalt her på siden - i gang med at udvikle et kombineret bolig- og erhvervsbyggeri med blandt andet et enkelt punkthus i 11 etager.

Derudover bliver der her - ind mod godsbanebygningerne - endnu en grund til boligbyggeri.

»Den forventer vi at sætte til salg i udbud inden sommerferien. Tanken er, at et kommende byggeri her skal have en højde og en profil, der rammer godsbanes,« siger Bente Lykke Sørensen, chef for kommunens afdeling for Byudvikling og Mobilitet.

Samlet på de to grunde kan der bygges omkring 250 boliger og 2.500 etagekvadratmeter erhverv.

Annonce

Flere boliger

På den anden side af godsbanebygningerne - på hjørnet af Skovgårdsgade og Sonnesgade - bliver der - også inden sommerferien - udbudt en grund til salg til privat boligbyggeri. Her bliver der - alt efter boligernes størrelse - plads til mellem 80 og 120 leje- eller ejerlejligheder.

Forventningen er, at det byggeri kan starte i slutningen af 2017.

I planerne for området indgår det, at forlænge Søren Frichs Vej ind på Godsbanearealerne og på et tidspunkt føre den helt igennem til Sonnesgade. Samtidig lægges en del af P. Hiort-Lorenzens Vej om. På hjørnegrunden Frichs Vej/Hiort-Lorenzens Vej er det tanken, at der skal bygges almene familieboliger. Mellem 100 og 150 alt efter størrelsen på boligerne.

Kommunen forventer meget snart at udpege, hvilken boligforening, der skal i gang med at bygge her formentlig i løbet af efteråret 2017.

Annonce

Skole og kollegier

Derudover har kommunen allerede truffet aftale med en række bygherrer:

Arbejdernes Andelsboligforening - AAB - og Kollegiekontoret skal således bygge omkring 450 kollegieboliger, der skal stå klar senest til studiestart 2020.

Arkitektskolen er i gang med en konkurrence om sit kommende 15.000 kvadratmeter store byggeri på Godsbanearealerne lige bag selve godsbanen. Skolen råder i første omgang - i konkurrenceperioden - over et areal, der er tre gange større, end skolen ender med at skulle bruge.

»Når konkurrencen til sommer har fastlagt skolens præcise placering, kan vi begynde at sætte resten af det omårde i udbud,« siger Bente Lykke Sørensen.

Annonce

Parkeringshus

Planen er, at der på området omkring den nye arkitektskole kan bygges boliger, erhverv, institutioner og et parkeringshus.

Endelig er det aftalt, at Aarhus Produktionsskole skal bygge på grunden ved siden af kollegierne. Produktionsskolen flytter fra sin nuværende placering på Katrinebjerg og planlægger at kunne rykke ind på Godsbanearealerne i sommeren 2019.

Arealerne længst ud mod Ringgadebroen er der endnu ikke præcsisere planer for, men der var blandt andet været talt om at placere en event- og koncertplads der.